– Dagens arbeidsmiljølov gjør det veldig vanskelig for meg å oppbemanne brått når jeg trenger det, sier Øyvind Skraastad, leder for akuttklinikken ved Oslo universitetssykehus.

Ifølge Øyvind Skraastad er akuttjenesten veldig uforutsigbar. Han må veldig ofte be ansatte om å jobbe ekstra når det kommer mange pasienter, eller når de selv har sykefravær. Foto: Camilla H. Wernersen / NRK

Han har over 2300 ansatte som tar seg av pasienter som svever mellom liv og død. De bemanner ambulanse- og helikoptertjeneste, mottaket for akuttpasienter og driver operasjons- og intensivvirksomhet.

Ifølge Skraastad er akuttjenesten veldig uforutsigbar. Sjefen må veldig ofte be ansatte om å jobbe ekstra når det kommer mange pasienter, eller når de selv har sykefravær.

– Det viktigste for meg er å ha forsvarlig pasientbehandling. Når jeg bryter loven, så er det ikke fordi jeg ikke tar den på alvor. Vi har åpenbart et systemproblem når vi bryter loven så mange ganger.

– For rigide arbeidstidsbestemmelser

Tidligere var lovbruddene ved Oslo universitetssykehus enda høyere, rundt 12000–13000 i året for akuttklinikken, ifølge Skraastad. En storstilt opprydding reduserte antallet lovbrudd til rundt 8000 i 2014, men tallet er fortsatt høyt.

Ifølge klinikklederen er årsaken at dagens arbeidstidsbestemmelser er for rigide og tidkrevende når man skal søke om unntak.

– Jeg ønsker et mer fleksibelt arbeidsliv der folk har forskjellige behov. Noen vil samle arbeidstiden sin, mens andre vil jobbe mer i enkelte uker.

Han ser positivt på regjeringens forslag om å øke vaktene fra ti til tolv timer.

– Vil ikke ansatte føle seg presset til å jobbe mer, dersom arbeidsmiljøloven åpner for det?

– Det er ikke noen klok løsning for meg å presse ansatte, som er ettertraktet arbeidskraft, inn i arbeidsmåter de ikke er komfortable med, sier Skraastad, som mener frivillighet må ligge til grunn dersom arbeidsøktene skal økes utover det som er tillatt i dag.

Fagforbundet: – Arbeidsmiljøloven fleksibel nok

Tillitsvalgt for Fagforbundet på OUS, Bjørn Wølstad-Knudsen mener økt grunnbemanning er løsningen på problemet, ikke å endre arbeidsmiljøloven. Foto: Fagforbundet

Tillitsvalgt for Fagforbundet på OUS, Bjørn Wølstad-Knudsen er sterkt uenig i at det trengs noen oppmyking av dagens arbeidsmiljølov.

– Dette er for enkelt. Ansatte har allerede i dag i stor grad mulighet til å frivillig jobbe helg og kveld med dagens lov, dersom de ønsker det.

Han peker på at en ansatt som gjerne vil jobbe veldig mye, også trenger regulering for at han/hun ikke skal slite seg ut eller utsette pasienter for feil.

– Det handler rett og slett om å ansette nok folk, ikke at folk skal jobbe enda mer og slite seg ut. Det første skrittet for å slippe brudd på arbeidstidsbestemmelsene er å øke grunnbemanninga. Det er velkjent, og noe vi stadig diskuterer med ledelsen.

I NRK Debatten torsdag 22. januar diskuterer arbeidsminister Robert Eriksson (Frp) regjeringens forslag om å endre arbeidstiden og reglene for overtid.